Det endte desværre fatalt for den 28-årige mand fra Thisted, der lørdag morgen i sin Audi kørte frontalt sammen med en lastbil på Ringvejen i Thisted. Han blev fløjet med helikopter til sygehuset i Aalborg, men var så hårdt kvæstet, at han ikke stod til at redde. Det skriver TV MidtVest. Ulykken skete klokken 7.30 lørdag morgen ud for Thisted Gymnasium. Vagtchef ved Midt- og Vestjyllands Politi, Lars Even, fortæller, at den 28-årige er fra Thisted-området, og at hans pårørende er underrettet om uheldet og dets udfald. - Vi er færdige med undersøgelserne på ulykkesstedet, men vi kender ikke årsagen til ulykken endnu. Personbilen er kommet over i den modsatte vognbane og er derfor kørt sammen med lastbilen, siger Lars Even til TV MidtVest. I forbindelse med ulykken var Ringvejen lukket med omkørsel et par timer. Lastbilchaufføren kom ikke til skade ved ulykken.
En 28-årig mand fra Thisted-området er død, efter han lørdag morgen kørte frontalt sammen med en lastbil.